Regionsudvalgets udtalelse om Meddelelse fra Kommissionen til Rådet og Europa-Parlamentet: Frem mod en strategi til at beskytte og bevare havmiljøet

(2003/C 244/08)

REGIONSUDVALGET HAR -

under henvisning til Meddelelse fra Kommissionen til Rådet og Europa-Parlamentet: "Frem mod en strategi til at beskytte og bevare havmiljøet" (KOM(2002) 539 endelig);

under henvisning til Europa-Kommissionens beslutning af 2. oktober 2002 om i henhold til EF-traktatens artikel 265, stk. 1, at anmode om Regionsudvalgets udtalelse herom;

under henvisning til præsidiets beslutning af 12. marts 2002 om at henvise det forberedende arbejde til Underudvalget for Bæredygtig Udvikling;

under henvisning til Regionsudvalgets udtalelse om det sjette miljøhandlingsprogram (CdR 36/2001 fin)(1);

under henvisning til forslag til Regionsudvalgets udtalelse (CdR 24/2003 rev.), der blev vedtaget af Underudvalget for Bæredygtig Udvikling den 20. februar 2003 med Wim van Gelder, kongelig kommissær i provinsen Zeeland (NL/PPE), som ordfører -

på sin 49. plenarforsamling den 9. og 10. april 2003 (mødet den 9. april) enstemmigt vedtaget følgende udtalelse.

1. Regionsudvalgets synspunkter

Regionsudvalget

1.1. hilser det velkommen, at der skal udvikles en europæisk strategi til at beskytte og bevare havmiljøet, som krævet i det sjette miljøhandlingsprogram;

1.2. er enig i, at der på baggrund af den konstaterede regionale og sektorielle opsplitning af politikken er behov for en generel, integreret EU-politik til beskyttelse af havene;

1.3. er overbevist om, at det såvel ud fra et økologisk som et økonomisk og socialt synspunkt er af stor betydning, at have og oceaner, herunder også kyster og flodmundninger (med andre ord: havmiljøet), er sunde;

1.4. ønsker at understrege den betydning, det har for kommuner og regioner, at havmiljøet er sundt. Det modsatte blev for nylig tydeligt illustreret af de konsekvenser, katastrofen med olietankeren "Prestige" havde for lokalsamfundene på den nordspanske kyst, og senest af katastrofen med "Tricolor" ud for Flandern og det sydlige Holland;

1.5. så gerne gennemført en strategisk fælleseuropæisk indsats over for sådanne katastrofer, under ledelse af Det Europæiske Agentur for Sikkerhed til Søs; et af agenturets målsætninger bør derfor være at sikre, at der straks efter et uheld iværksættes katastrofestyringsmekanismer, som får mulighed for uden forsinkelse at bekæmpe forureningen fra katastrofer til havs;

1.6. er sig bevidst, at havmiljøets sundhed er alvorligt truet af en lang række menneskelige aktiviteter på havet såvel som på land. Det drejer sig om udledning af farlige stoffer og næringsstoffer, om indvinding af produkter fra havmiljøet (fisk, olie, sand, grus, energi m.m.) og om alle de aktiviteter, der ligger til grund for klimaforandringen;

1.7. er overbevist om, at det er meget vanskeligt eller umuligt at afbøde virkningerne af truslerne mod havmiljøets funktion. Skadernes ofte næsten irreversible karakter skyldes navnlig, at de processer, der er tale om, er af så omfattende karakter. Det skal så vidt muligt undgås, at der bliver behov for reaktive foranstaltninger. Det kan sikres via en proaktiv politik, der bygger på forsigtighedsprincippet og kommer til udtryk i no-regret-foranstaltninger;

1.8. er enig i, at bæredygtig udnyttelse af havene må bygge på, at de behandles som økosystemer. Det er en forudsætning for, at udnyttelsen ikke går ud over deres økologiske funktion, over andre anvendelser og over kommende generationer. Det er nødvendigt overalt i verden at indføre en økosystembaseret fremgangsmåde;

1.9. er af den opfattelse, at der må lægges større vægt på fysisk planlægning som instrument til konkretisering af bæredygtig udnyttelse. Bæredygtig udnyttelse skal ikke alene komme til udtryk i udnyttelsens intensitet og måde, men også i dens lokalisering. Fysisk planlægning kan betragtes som en konkretisering af forsigtighedsprincippet og bør derfor ikke alene gennemføres i eventuelle særlige bevarelsesområder, men også uden for disse. Ud fra et samlet overblik over havområderne i EU må der formuleres konkrete regler vedrørende fysisk planlægning;

1.10. er af den opfattelse, at bæredygtig udnyttelse af havene ikke kan gennemføres, hvis der ikke er opbakning i regionerne og kommunerne. Interaktive planlægningsprocesser kan spille en vigtig rolle i den forbindelse. Det må man være opmærksom på under den fortsatte udvikling af strategien;

1.11. er af den opfattelse, at det ikke alene på EU-plan, men også på kommunalt og regionalt plan er nødvendigt at integrere politikken. Det vil gavne den nødvendige regionale og lokale opbakning og fremme udviklingen af fysisk planlægning som instrument for bæredygtig udnyttelse af havmiljøet;

1.12. er enig i meddelelsens konstatering af, at der ikke foreligger tilstrækkelig viden. Intensiveret indsamling af viden er nødvendig;

1.13. er sig samtidig bevidst, at man ikke kan vente, til denne viden er opbygget, og at der er grænser for, hvor megen viden der kan samles. Disse begrænsninger må der tages hensyn til ved udformningen af politikken. Derfor bør forsigtighedsprincippet være et vigtigt udgangspunkt under udformningen af politikken. Desuden skal regler og foranstaltninger være til at håndhæve. Begrebet "rent skib" er et eksempel herpå, og det bør derfor støttes aktivt;

1.14. støtter kommissionsmedlem Loyola de Palacios politik vedrørende stramning af tidsplanen for indførelse af krav om dobbeltskrog på søgående skibe og vedrørende uddannelses- og kvalifikationskrav til søfolk;

1.15. er af den opfattelse, at havmiljøets problemer kan angribes mere effektivt, hvis omkostningerne i forbindelse med (potentielle) miljøskader pålægges forårsageren. Miljøomkostningerne bør være et fast element i virksomhedernes regnskaber. Samtidig bør potentielle miljøskader komme til udtryk i f.eks. skibes forsikringspræmier;

1.16. er indforstået med, at problematikken er så kompleks, at meddelelsen ikke allerede nu kan omfatte hele strategien, men kun er et skridt på vejen mod en strategi. Regionsudvalget respekterer den karakter af proces, der er over de formulerede foranstaltninger. Men Regionsudvalget er tilbøjeligt til at mene, at nogle af foranstaltningerne kunne være formuleret mere konkret. Desuden savnes der i forbindelse med en række af målene en frist for gennemførelsen, skønt det efter Regionsudvalgets opfattelse er muligt at fastsætte en sådan;

1.17. vil gerne vide, om/hvornår der kommer en meddelelse, som rummer hele strategien (eller en nærmere konkretisering af den).

2. Regionsudvalgets anbefalinger

Regionsudvalget

2.1. anbefaler, at der lægges større vægt på forsigtighedsprincippet, eftersom vor viden er begrænset, og beskadigelsen af det marine økosystem er af næsten irreversibel karakter. Dette bør bl.a. give sig udslag i:

2.1.1. Iværksættelse af fysisk planlægning og strategisk miljøvurdering, også uden for særlige bevarelsesområder;

2.1.2. forslag om bedre integration af miljøomkostningerne i virksomhedernes regnskaber;

2.1.3. aktiv støtte til udvikling af begrebet "rent skib";

2.2. anbefaler, at man ikke alene på EU-plan, men også på regionalt plan gennemfører en integration af politikken ved at udbygge de regionale rådgivningsråd, der omtales i foranstaltning 20, og hvori også de lokale kompetente administrationer deltager, til integrerede regionale rådgivningsråd, der beskæftiger sig med alle relevante sektorer - modsat at anvende denne model i andre sektorer, som foreslået i foranstaltning 20;

2.3. anbefaler, at der tilskyndes til verdensomspændende anvendelse af økosystemmetoden;

2.4. anbefaler, at Kommissionens strategi anerkender og tager højde for muligheden for et stort udslip af radioaktivitet i havmiljøet som følge af en ulykke eller en hændelse i forbindelse med transport af radioaktivt materiale;

2.5. anbefaler, at der fastsættes frister, inden for hvilke mål 9, 10 og 12 skal være realiseret;

2.6. anbefaler, at foranstaltning 7 og 9 formuleres klarere;

2.7. anbefaler, at der sammen med den rapport, der nævnes under foranstaltning 19, forelægges en nærmere beskrivelse af en samlet strategi;

2.8. foreslår på grundlag af disse anbefalinger følgende ændringer:

ÆNDRINGSFORSLAG:

ÆNDRINGSFORSLAG 1

Punkt 7. Mål

>TABELPOSITION>

Begrundelse

Målsætningen i Kommissionens strategi om senest 2010 helt at eliminere eutrofieringsproblemerne er navnlig fra kommunernes og regionernes synspunkt urealistisk.

ÆNDRINGSFORSLAG 2

Punkt 7. Mål

>TABELPOSITION>

ÆNDRINGSFORSLAG 3

Punkt 7. Mål

>TABELPOSITION>

ÆNDRINGSFORSLAG 4

Punkt 7. Mål

>TABELPOSITION>

ÆNDRINGSFORSLAG 5

Punkt 8.1. Politiske foranstaltninger

>TABELPOSITION>

ÆNDRINGSFORSLAG 6

Punkt 8.1. Politiske foranstaltninger

>TABELPOSITION>

ÆNDRINGSFORSLAG 7

Punkt 8.1. Politiske foranstaltninger

>TABELPOSITION>

ÆNDRINGSFORSLAG 8

Punkt 8.1. Politiske foranstaltninger

>TABELPOSITION>

ÆNDRINGSFORSLAG 9

Punkt 8.1. Politiske foranstaltninger

>TABELPOSITION>

ÆNDRINGSFORSLAG 10

Punkt 8.2. Bedre samordning og samarbejde

>TABELPOSITION>

ÆNDRINGSFORSLAG 11

Punkt 8.2. Bedre samordning og samarbejde

>TABELPOSITION>

ÆNDRINGSFORSLAG 12

Punkt 8.2. Bedre samordning og samarbejde

>TABELPOSITION>

Bruxelles, den 9. april 2003.

Albert Bore

Formand for

Regionsudvalget

(1) EFT C 357 af 14.12.2001, s. 44.